రాజా అన్నమలైపురం అయ్యప్ప ఆలయం

**రాజా అన్నమలైపురం అయ్యప్పన్ ఆలయం** అనేది భారతదేశంలోని చెన్నై నగరంలో ఉన్న అయ్యప్పకు అంకితం చేయబడిన ఒక హిందూ దేవాలయం. ఇది చెన్నైలోని తీరప్రాంత నివాస ప్రాంతమైన రాజా అన్నమలైపురంలో ఉంది.

## చరిత్ర

ఈ ఆలయాన్ని ప్రముఖ పారిశ్రామికవేత్త ఎం. ఎ. ఎం. రామస్వామి చెట్టియార్ నిర్మించారు. ఆయన చెట్టినాడు రాజ కుటుంబంకు చెందిన రాజా సర్ ముత్తయ్య చెట్టియార్ కుమారుడు. శబరిమలకు తీర్థయాత్ర చేసిన తరువాత, అక్కడి ఆలయంతో సమానమైన దేవాలయాన్ని చెన్నైలో నిర్మించాలని ఆయన 1973లో సంకల్పించారు. ఈ ఆలయం 1981లో స్థాపించబడింది. రాజా సర్ ముత్తయ్య చెట్టియార్ ఆలయానికి విరాళంగా ఇచ్చిన భూమిపై 1982లో నిర్మాణం పూర్తయ్యి ప్రతిష్ఠించబడింది. ఇక్కడి అయ్యప్ప విగ్రహం *పంచలోహం*తో (ప్రకృతిలోని ఐదు తత్వాలను సూచించే ఐదు విలువైన లోహాలు) తయారు చేయబడింది. దీనిని నాగర్‌కోయిల్కు చెందిన శిల్పకారుడు శ్రీ భట్టనాచారియర్ రూపొందించారు.

ఈ విగ్రహాన్ని 25 జనవరి 1982న రాజా అన్నమలైపురం ఆలయంలో ప్రతిష్ఠించడానికి ముందు, నాగర్‌కోయిల్‌లోని కృష్ణన్ ఆలయం నుండి తమిళనాడులోని అనేక పవిత్ర ప్రదేశాల గుండా ఊరేగింపుగా తీసుకెళ్లారు. మొదటి కుంభాభిషేకం (పునరుద్ధరణ అభిషేకం) 29 జనవరి 1982న నిర్వహించబడింది. రెండవ కుంభాభిషేకం 27 మార్చి 1994న జరిగింది. 2008లో మూడవ కుంభాభిషేకం నిర్వహించబడింది. 27 మార్చి 2024న నాల్గవ కుంభాభిషేకం మూడు కొత్త అదనపు దేవస్థానాలతో నిర్వహించబడింది. వీటిలో వినాయకర్, నవగ్రహం, ఆంజనేయర్ ఆలయాలు ఉన్నాయి.
## ఆలయం
ఈ ఆలయం కేరళలోని శబరిమల అయ్యప్పన్ ఆలయంకు అచ్చుగుద్దిన ప్రతిరూపంగా నిర్మించబడింది. శబరిమల కొండపై ఉన్న అనుభూతిని కలిగించేందుకు ఈ ఆలయాన్ని మూడు అంతస్తులుగా నిర్మించారు. ఈ ఆలయ నిర్మాణశైలి కేరళ సంప్రదాయాన్ని అనుసరిస్తుంది. ప్రధాన గర్భగుడికి చేరుకునేందుకు 18 మెట్లు ఉన్నాయి. అందువల్ల ఇది కేరళ శైలిలోని సంపూర్ణ పుణ్యక్షేత్రంగా భావించబడుతుంది. ఈ ఆలయాన్ని **వడ సబరి** లేదా **ఉత్తర శబరిమల** అని కూడా పిలుస్తారు.

ఇక్కడి ఆరాధనా విధానం శబరిమల ఆలయాన్ని అనుసరిస్తుంది. భక్తులు శబరిమల యాత్ర మాదిరిగా ఉపవాస నియమాలు పాటిస్తూ, పవిత్ర ద్విపుట సంచి అయిన *[[ఇరుముడి]]* మోసి, భజనలు పాడుతూ ఆలయానికి వస్తారు. ఇరుముడి తీసుకురాని ఇతర భక్తుల కోసం ప్రత్యేక మార్గం కూడా ఏర్పాటు చేయబడింది. ఈ ఆలయానికి శబరిమల ఆలయ లక్షణాలన్నీ ఉన్నాయి. ఇందులో కన్నిమూల మహాగణపతి (గణేశుడు), , నాగరాజ, కరుప్పున్నస్వామి, వళియ కడుత స్వామి, ఇతర దేవతలకు ఉపాలయాలు ఉన్నాయి.  

ఆలయంలోని ఒకే ముక్కతో తయారైన ధ్వజస్తంభం లేదా *కోడిమరం* సుమారు 40&nbsp;అడుగుల ఎత్తుతో ఉంది. ఆలయం క్రింది భాగంలో 125 అడుగులు × 100 అడుగుల కొలత కలిగిన ఒక ధ్యాన మండపం ఉంది. మండల పూజ, ప్రధాన పండుగల సమయంలో యాత్రికులు ఇక్కడ ఉండేలా ఏర్పాటు చేస్తారు. ఈ మండపం జైపూర్ టైల్స్‌తో నిర్మించబడింది. ఇది సుమారు 1,500 మంది భక్తులు ఉండగల సామర్థ్యం ఉంది.. పండుగ సమయాల్లో ఇక్కడ సంగీత కార్యక్రమాలు, ధార్మిక ప్రవచనాలు, ఇతర ఆధ్యాత్మిక కార్యక్రమాలు నిర్వహించబడతాయి. పండుగ రోజుల్లో ఆలయంలోని బంగారు, వెండి రథాలను ఊరేగింపుగా తీసుకెళ్తారు.
## ఆరాధన

ఈ ఆలయంలో జరిగే పూజలు (మతాచారాలు) శబరిమల ఆలయంలో పాటించే నియమాలకు అనుగుణంగా నిర్వహించబడుతాయి. అయితే శబరిమల ఆలయం సంవత్సరంలో కొన్ని ప్రత్యేక రోజులలో మాత్రమే తెరిచి ఉండగా, రాజా అన్నమలైపురం ఆలయం మాత్రం సంవత్సరం పొడవునా భక్తులకు అందుబాటులో ఉంటుంది.
## పండుగలు

ఈ ఆలయంలో ఉత్సవాలు నవంబరులో వచ్చే కార్తీక మాస మొదటి రోజు నుండి ప్రారంభమవుతాయి. ఈ సందర్భంలో మండల పూజలు, బ్రహ్మోత్సవం నిర్వహించబడతాయి.
## మూలాలు

## బాహ్య లింకులు
* రాజా అన్నమలైపురం అయ్యప్పన్ కోవిల్, చెన్నై – అధికారిక వెబ్‌సైట్
* తమిళనాడులో అయ్యప్ప ఆలయాలు 

వర్గం:చెన్నైలోని హిందూ దేవాలయాలు

వర్గం:అయ్యప్ప స్వామి దేవాలయాలు
వర్గం:తమిళనాడులోని హిందూ దేవాలయాలు
వర్గం:తమిళనాడు పుణ్యక్షేత్రాలు